
FURNISORUL GURŢI! REGALE 
78, CALEA VICTORIEI. (în fața Pasagiului Român) 
BUCUREŞTI 


Mare depozit de specialități străine şi indigene. 
Săpunuri medicinale şi diverse săpunuri pentru toaletă precum: săpu- 
nuri de lapte de crin, bucata 80 bani şi 1,25; săpunuri de violete şi tran- 
dafiri câte 1,25 bucata; săpunuri de familie sau de glicerină câte 30 bani 
bucata, etc. etc. 

Coid-Creme „Central“, cel mai vechiu, mai bun şi cel mai răspân- 
dit remediu pentru curățirea coșurilor de pe obraz, pistruilor, peteler 
şi altor asemenea iritaţiuni ale obrazului, un borcan mic 1,25, un bor: 
can mare 1,50. 

Capilarină, remediu suveran contra mătreţei şi căderei părului, flacon 
mic 1,35, flacon mare 2 lei. 

Apă de chinină, regenerator puternic al rădăcinei părului gi răcori- 
tor al pielei capului, flaconu 1,25. 

Petrol à la Hahn, antiseptic al părului, face să dispară mătreața şi 
împedică astfel slăbirea rădăcinei părului deci şi câderea lui, flaconul 1,50. 
Apă de gură „Botot“ un antiseptic al gurei, se întrebuințează cu de- 
osebire de către acele persoane cârora le sângerează lesne gingiile, fla- 
con nic 1 leu, flacon mare 1,75. 

Apă de gură à la Odol, albeşte şi curăţă dinţii şi gingiile, îndepăr- 
tează mirosul urât al gurci şi prin puternica sa acţiune antiseptică dis- 
truge diferitele miasme ale gurei, întărind astfel gingiile. Flaconul 1,60 
Pastă pentru dinți antiseplică şi aromatică borcane de 1 leu și 1,50 

Brilantină pentru păr, barbă şi mustăţi, dă acestora lustru și le fixează, 
flaconul 75 bani. 
Depilator, remediu pentru a face să dispară părul de pe orice parte 
a corpului, cutia 1,50. 
Esenţa de brad, pentru persoanele slabe de pept şi copii ce sufer de 
tuse măgărească; stropit în casă, răspândește un miros plăcut şi răco- 
ritor de brad, purificând aerul. Flaconul 1 leu, 1,50 şi 2 lei. 
Lapte virginal, emulsie vegetală pentru curățirea petelor de pe faţă, 
făcând pielea moale, fragedă şi catifelată, flaconul 1 leu. 
Apă de toaletă, flaconul 1,50, 
Otet de ioaletă, flaconul 1,50. 
Balsam contra bătăturilor flaconul 1 leu. 
Perii pentru dinți de la renumita fabrică Dupont din Paris, diferite 
calităţi şi forme de la 75 bani până la 1,75 bucata, moi sau tari după cerere. 
Diverse articole de cauciuc, irigatoare, pansamente, ape minerale, etc. il 
Orice articol din cele enumerate mai sus, precum şi orice medica- 
ment, preparat după reţetele trimise se expediază contra mandat poştal 
sau ramburs, în orice parte a ţărei. 
Cheltueli de transport la orice comandă, 1 leu. 
La comanzi mai mari de 15 lei, se face expediţia franco, adică fără nici 
o plată. S 
Fiecare preparațiune este însoțită de modul de întrebuințare. 
In laborator se execută analize de urină. 

Unirea face puterea. 


rgeau! De unde şi'ncotro, povestea nu spune. Mer- 
geau trei oameni, cum merg toate în lume, fără 
popas, spre zări închipuite, plecați să-şi caute no- 
rocul. Nu erau rude nici*cunoscuți şi nici din a- 
celaşi sat. Nevoile vieței, dorul de mai bine, îi adunase din cele 
patru colţuri ale ţărei pe aceeaşi cale. La un popas, pe-o muche 
de pământ, se întrebară tustrei. Oameni năsălnici, neprietenoși, 
se uitau ponciş unul la altul, ca şi cum sar fi temut să nuşi 
fure unul altuia norocul. Tustrei, sfârșiţi de oboseală, doboriţi 
de truda unui drum lung lără zare de capăt, flămânzi şi înse- 
taţi, priveau cu groază la dunga ce leagă cerul cu pământul. 
"Nici urmă de casă, nici umbră de om, pustiu cât vezi cu ochii. 
Unul dintre ei mai îndrăzneţ la vorbă dar mai blajin cu firea, 
îşi luă inima’n dinţi și zise: 

— Di'ncotro, lârtaţi ? 

— De-acasă, zise cel mai ursuz. 

— Ñin cotro? 

— Incotro ne-or duce ochii. 

— Dar dumneata? întrebă pe al treilea. 

— Cam tot aşă. Necazurile ne mână pe toţi pe unde nu ni-i 
voia. Mai rău c'am isprăvit merindele. In desagå mi-a rămas 
un bulgăre de sare, făcu tot cel dintâiu. 

— Tot e bun de sete, zise în bătae de joc cel mai dârz. 

— Şi eu tot de boala asta zac. Am făină, mălaiu, dar nivi 
sare nici udătură, nici de unde să iau apă. 

— A tunat și ne-a adunat. Mie, trecând pe la o stână, mi-au 
dat ciobanii o hrincă de caş. Fără mămăligă şi fără sare mai 
rău te zămoreşte. 

— Să ne întovărăşim tustrei. Şi, de-o da Dumnezeu să gă- 
sim apă, plutim de-asupra nevoiei, zise cel cu sarea. 

-— Te-ai prinde! C'o bucată de sare să capeţi saţul gurei! 
Ași "mai înţelege să fac tovărăşie cu cel cu brânza. 

— Da, ţi-ar veni la socoteală, pentru o felie de mămăligă. 
Vezi de altul mai hâtru că eu prea sânt prost. 

Soarele da spre asfinţit. O tăcere pustie prinsese întinsul, 
nici cântec de pasere, nici glas de altă vietate, cantro lume 
împietrită, totul amuţise. Omul cu sarea se ridică, zicând: 

— N'aduce anul ce-aduce ceasul. Soarele e încă sus de vre-o 
două suliţi. Când stai şi norocul îţi stă. 

Zicând aşă plecă, ceialalţi doi se ridicară de jos. Oasele le 
pocneau din închseturi de oboseală. Dorul de mai bine îi mâna 
tot înnainte. De o cam dată foamea se țineă de ei lipcă. 

La un răstimp le eși ca din senin un creştin în cale. 

— Noroc, oameni buni! 

— Păn să dăm de dânsul sântem rupţi de foame şi sete. 

— Şi eu, care mă bucuram. crezând că nu sânteţi cu de- 
sagii goi! 

— Şi dacă nu sânt goi? Vorba-i că nu-i ce trebue. Unul are 
sare, altul numai mălaiu, de al treilea şi-a bătut Dumnezeu joc 
şi ia dat caş. 

— E tocmai bine, lipseam eu să vă dau apă. 

— Te-ai prinde! strigă'n glas cel cu mălaiu. 

— Apa e dela Dumnezeu, zise cel cu caş. 

— Găseşte o picătură în pustietatea asta. 

— Drept, sântem dogoriţi de sete şi lihniţi de ioame. Dar 
ne-ar ride şi câinii sauză de aşă tovărăşie. Am plecat după 
noroc şi'n loc de procopseală, să hrănesc cu măiaiul meu patru 
guri în loc de una. 

— Şi eu să dau brânza care mi-ar ajunge o săptămână în- 
cheiată ! | 

«Ce oameni răi şi năsălnici !» gândi creştinul în sinea lui. 
«Numai cu sila le-ai veni de hac, să le faci bine, dar ei sânt 
trei şi eu unul». 

Tuspatru își urmară calea până târziu după apus de soare. 

De obosiţi s'au culcat pe câmpia arsă, prinși de somnul loa- 
mei. O noapte albastră, împănată cu stele închideă cerul din 
toate părţile, recorind pământul de focul zilei. Tuspatru adormiră 
adânc. Spre ziuă drum aţul al patrulea se trezi înnaintea tuturor. 

Greu şi adânc resuflau ceialalţi trei, culundaţi întrun somn 
frate cu moartea. Un gând se bătea în sufletul celui treaz. Or 
să moară de foame cu merindele lângă ei. Indărătnici or fi ei 

şi din născare, dar foamea și oboseala i-au prostit cu desăvâr- 
şire, sărmanii. 

La acest gând sări ars. Adună câteva buruiene şi hlujani u- 
scaţi, luă ceaunul dela cel cu mălaiu, o ploscă goală dela cel 
cu sarea, apucă peste câmp către locul unde dase ziua trecută 
de un ochiu de apă. După ce aduse apă sprijini ceaunul pe două 
pietre, scăpără din amnar şi focul gata. Se duse binişor, luă dela 
unul sare, dela al doilea traista cu mălaiu şi, când mămăliga 
forfoteă mai bine, o despică cu un băț curat, se răpezi la cel 
cu brânza, o luă şi o frământă frumos cu sare. Şi după cea 
mestecat mămăliga de ajuns şi-a lăsat'o de s'a pălit bine o răs- 
turnă pe traistă, apoi o tăie frumos în patru cu o aţă. 

Se lumină de ziuă. Creştinul se duse şi-i hățină pe rând; 

— Sculaţi oameni răi, va trimes Dumnezeu cel bun apă și 
mâncare, să nu pieriți de toame cu bucatele lângă voi ca nişte 
netrebnici. 

Aburul de mămăligă le gâdili mirosul şi, aproape în neștire, 
sau răpezit la mâncare și la apă, uitând socotelele hapsine ce 
făceau ziua trecută. 

După ce şi-au potolit foamea, cel cu brânza zice cam supărat; 

— Ne-ai făcut gotia. 

— Ne făcu fără de voie tovarăşi zise altul. 

— Nu cumva eră să las cu cogeami-te ţi-s oamenii să moară. 
de foame?! 

— A trebuit unul cu traista goală să ne sature, zise cel cu sarea 

— Dacă oamenii s'ar înţelege și n'ar avea peri de lup, n'ar fi 
pe lume lighioană mai fericită ; dar vezi, când unul trage «hăisa», 
altul vrea «ceală». Fie-care crede că munca lui e tot, a altuia 
prea puţină ori nimic, Orăşeanul huleşte pe sătean, acesta pe 
orăşean. Să poată, sar mână unul pe altul, negândind că fie-care, 
cu munca lui, e de tolos altuia. Plugarul nu poate fără de me- 
şteşugar, cum acesta nu poate fără plugar. Omul n'a ajuns nici 
la cuminţenia albinelor, unde fiecare lucrează în telul său, 
lără a se huli. In viaţă sânt cumpene şi întâmplări, când omul 
nu trebue să drămăluească, dacă mălaiul lui face mai mult de 
cât sarea altuia. Ajută-ţi azi vecinul la nevoe şi te-o ajută și 
el mâine — ori ţi-o întoarce spetele — din zece răi, de s'o nimeri 
unul bun, tot vei fi în câștig. De mă potriveam răutăţei voastre, 
trebuea să vă las să pieriți de sete. Că e o vorbă: «de foame 
rabdă omul; de sete, ba». Norocul' vostru am fost eu. Fără de 
mine dormeaţi de veci. Iutoarceţi vă acasă și să ştiţi dela mine: 
«norocul e de multe ori cum și-l face omul. Las'să întreacă bi- 
nele dela tine că nimic nu moae inima omului rău ca binele 
ce i faci. Fapta bună e ca o piatră nestimată ori unde ar cădea, 
tot de preţ rămâne. Nu nesocoti munca și ajutorul nimărui. Dacă 
în satele voastre vor fi mulţi ca voi, îmi închipuiu ce trebue să 
fie: Sărăcie goală, case mărunte, curţi pline de gunoae, uliţi 
pline de noroiu. Şi când e atâta de făcut la voi acasă, alergaţi 
după noroc în lume şi el vă aţine calea la voi acasă. Omul sin 

gur n'are curaj, dar când se îndeamnă mai mulţi, pot urni 
munții din loe. Luaţi pildă dela turnici și dela albine: una sin- 
gură ar pieri, dar multele la un loc fac minuni adevărate. Tot 
așă spicul de grâu singur, răzleţ, lesne ar fi doborit de vijehe 
şi vânturi, dar miile împreună se sprijinesc unele pe altele şi 
se ridică mândre și lalnice. Nu înstrâăinaţi de ţară, rude şi prie- 
teni, veţi dobândi norocul, ci muncind, ajutându-vă şi povăţu- 
indu-vă unul pe altul, veţi fi tăria voastră şi a neamului vostru b» 


Sofia Nădejde. 


6 călătorie în Transilvania (1). 


œ Curţii Regale, am plecat, „împreună cu orfanii 
Sa Gheorghe Buhuş şi Andrei Rusu, din anii din 
“ urmă ai învățăturilor gospodărești dela Ortelina- 

tul Agricol «Ferdinand» din Zorleni, în călătorie 

de învățătură spre Transilvania. 

Pe lângă cercetarea expoziţiei din Sibiu, ne-am 
pus în gând să vedem cu deamănuntul și câteva sate cu bune 
intocmiri economice. 

Călătoria noastră a început în ziua de 2 August şi a ţinut 
până în ziua de 13 dimineaţa, deci unsprezece zile. 

Plecaţi Marţi, la 12 ore ziua, din Zorleni, am ajuns a doua 
zi Mercuri înainte de amiază la stația Jiblea — cea dintâiu după 
R. Vâlcea — unde ne-am oprit să vedem Călimăneștii cu împre- 
jurimile. Ziua am petrecut-o acolo. Am cercetat pe cât ne-a 
fost cu putinţă localitatea, băile Călimăneşti şi Căciulata, am fā- 
cut călătorii pe dealurile învecinate şi nam încetat a ne bu- 
cură de negrăitele frumuseți şi bogății ce ni se desfăşurau in- 
naintea ochilor. Intre altele am văzut şi cercetat cu deamănun: 
tul o mică, dar tare bine îngrijită, pepinieră de pomi roditori 
şi de ornament, cum şi culturi de zarzavat, pusă sub conduce- 
rea d-lui Dubois; din această pepinieră se alimentează, în bună 
parte, parcurile dela băi. Un băetan-ingrijitor, — sunt câte 5-6 
practicanți, absolvenţi de şcoală primară — ne-a lămurit cu o 
limpezime şi pricepere rară, toate lucrările ce se fac, când şi 
cum. Băetanul, pe lângă multă vioiciune, ne-a dovedit şi bogate 
şi bune cunoştinţe in ramura lui. 

A treia zi, Joi dimineaţa, după îndemnul binevoitor al unar 
cunoscători, am plecat cu trăsura pe şoseaua naţională, din dreapta 
Oltului, către Lotru. 

In drum ne-am oprit la mânăstirea Cozia, unde neam închi: 
nat atât la sfinții credinţei cât şi la cei ai neamului; aici e mor- 


(1) Făcută cu prilejul expoziţiei din Sibiu in August 1905. 

mântul marelui Mircea și al mamei lui Mihai-Viteazul, Teofana. 
In afară de acestea, mânăstirea are valoarea ei istorică. 

După d-i N. lorga, trecutul acestui sfânt locaş sar puteă în- 
chegà în următoarele vorbe: 

Mânăstirea mare «Cozia», de pe malul Oltului, e clădită de 


Mânăstirea Cozia, 


Mircea cel Mare, supt pădurile de nuci sălbateci cari au pie- 
rit de mult. Dar clădirea lui, un fel de Snagov, de sigur, se 
lipsi de podoabele ei cea dintăiu pentru mulțimea anilor 
şi ajunse cu totul dărăpânată. La două sute de ani dela înte- 
meere, în 1580—90, sub Mihnea-Vodă II-lea, sa prefăcut bise- 
rica mare şi sau făcut noui adaosuri. Peste câţiva ani dela prefa 
cere, se îngroapă lângă Mircea Bătrânul, pe al cărui mormânt 
se găsește o piatră roasă de orice inscripţie, nenorcita mamă 
a lui Mihai-Viteazul, călugărița Teofana, moartă la cinci ani după 
uciderea fiului ei. 

Ce n'a făcut Matei Basarab, înoitorul trecutului în zidirile lu: 
sfinte, a făcut Constantin Brâncoveanu, cu cheltuiala sa, care a 
dat lui Antim Ivireanul, episcopul Râmnicului, «meşterul cel 
mare în aducerea la îndeplinire a frumosului» să zidească la 
loc Cozia. 

Dela deal e bisericuţa Bolniţii, zidită cu cheltuiala lui Petru 
Vodă zis şi Petru dela Argeș sau Radu Paisie, domn până la 
1545, şi fiul său Marcu. 

Turcii, la 1821, în goana eteriştilor, sau 6prit la mânăstirea 
Cozia prelăcând-o în grajd de cai şi sluțind cu suliţele chipurile 
tuturor sfinţilor, precum se 'şi văd. 

Ne-am întărit şi înălțat gândurile și simţirile ŞI hrănind sfån- 
tul foc al dragostei de neam şi moşie cu noui adaosuri, în tre- 
cerea pe lângă masa lui Traian, ne-am urmat calea uimiţi de 
frumuseţile şi măreţiile locurilor. In adevăr, tot drumul dela 
orașul R. Vâlcea la deal e, pentru călătorul ne umbiat dela şes, 
o înliorare puternică, plăcută, dar și îngrozitoare. 

Printre zidurile de munţi, care-şi întind coamele până în ne- 
mărginitul albastru, nu se vede decât cerul şi Oltul vijelios. 
Mâna omului pe această vale par'că s'a luat la întrecere cu firea: 
ici ziduri meşteșugite, cari opresc prăbuşirile ; dincolo găuri, 
boltite prin inima munţilor, cari deschid drumul neoprit al adu- 
cătorului de schimbări către bine ori rău — trenul ; în altă parte 
poduri straşnice, cari înfrână tala şi puterea Oltului turbat; la 
poalvle munţilor şi pe malurile Oltului, ca un brâu șerpuitor, 
se întinde o bună şosea, care duce mai încet la ţintă pe cei ce 
mau mare grabă. 

La Loiru am văzut chipul cum se transportă, dela obârşie la 
gară, lemnul fasonat, cu vagonete electrice aeriane — mijloc ci- 
vilizat de despoierea munţilor de mândra lor podoabă, veş- 
nic verde. 

Din punct de vedere al frumusețelor și bogățiilor ca şi din 
punct de vedere istoric, drumul acesta ce l-am făcut pe o vreme 
bună, e dintre acelea ce se ţin minte, cu drag, o viaţă întreagă. 
Orfanii au luat parte activă la toate şi ori unde am socotit că 
trebue să le măresc entuziazmul pentru frumos şi trebuincios, 
să le aţâţ gândirea şi simţirea pentru lucruri vrednice de luare 
aminte, am făcut-o cu deplină dragoste. 

Seara am ajuns cu bine în Sibiu și am găzduit la un Sas, 
Nicolaus Woik, din Neustift 10, care ne-a pus la îndemână, nu 
cu prea multe parale, tot ce ne trebuia pentru o tihnită odihnă. 

Vineri am asistat la slujba ce sa făcut, în Catedrala catolică, 
pentru amintirea zilei de naştere a Regelui. Ordinea, evlavia şi 
orga-orchestră, împreunată cu un bun.cor, au făcut pe orfanii 
noştrii să înțeleagă chipul fericit cum privesc alţii biserica și 
importanţa ce-i dau. Biserica inăuntru e lucrată cu multă artă 
şi slujba pompoasă e la înălțimea frumuseţii templului. Am pe- 
trecut câteva clipe înălțătoare acolo, clipe în cari gândul şi inima 

îți erau răpite de evlavie și îndreptate către Acel la care țin- 
teau rugile. 

După amiază am văzut oraşul, în părțile mai de seamă, cu 
lumina lui electrică, cu tramvaiul, cu străzi unele frumoase, 
multe înguste gi întortochiate, cu clădiri moderne și vechi, cu 
biserici frumoase între cari se distinge Catedrala ortodoxă, şi 
cu şanţul de scurgere deschis, prin mijlocul străzilor. Către 
seară am cercetat grădina publică, însemnată prin mărimea şi 
îngrijirea deosebită ce i se dă. 

Sâmbătă 6 August, Schimbarea la faţă, ne-am dus în satul 
Turnişor, alăturea de Sibiu. In treacăt, ne-am oprit de-am cer- 
cetat școala -— o frumoasă și mare clădire cu 2 rânduri şi 6 
clase — cum şi biserica, amândouă săsești. Directorul şcoalei, 
un tânăr de treabă, ne-a dat toate lămuririle de nevoe. Când 
l-am întrebat dacă şcoala este întreţinută de stat, ne-a răspuns 
cu mândrie că nu: «n'avem nevoie de stat; avem fondurile 
noastre din -cari ne facem tot ce ne trebue». Terenul împrej- 
muitor al bisericei eră o adevărată grădină de legume, bine şi 
cu rânduială cultivată. După ce am tras învăţăturile trebuin- 
cioase, am trecut lu şcoala românească — o casă obișnuită, pe din 
alară curată şi bine întreţinută în toate privinţele pe dinăuntru — 
pe care am văzut-o amănunţit. Invăţătorul Platoş, bun gospodar, 
are locuinţa îmbrăcată numai cu lucruri făcute, cu mult gust, 
de soţia sa, care e şi medaliată pentru industria casnică-româ- 
nească, gle o societate din Orăştie. De aici am mers la biserică 
unde se făceă slujbă. 

Mare ne-a lost mirarea și mai mare mulţumirea sufletească, 
când am auzit cântând pe săteni și pe femeile şi copii lor, răs- 
punsurile la liturghie în cor. Ni se păreă că visam, când mă- 
nunchiul acela de ţărani români, în portul strămogesc, curat și 
frumos, îşi înălță glasul, în cântece pline de evlavie, către a 
Tot Puternicul. Ne priveam noi, cei uimiţi, de aceste văzute şi 
auzite şi ne'ntrebam din ochi: oare când vom ajunge şi noi, 
din ţara slobodă, la această treaptă de înaintare? 

La sfârșitul slujbei, învățătorul Platoş, care cântase în mij- 
locul şi împreună cu foștii săi şcolari, tofi gospodari unul şi 
unul —a cifit o frumoasă predică, în care arătă însemnătatea 
zilei. 

După slujbă tânărul preot Platoş, fiul învățătorului, cu o rară 
bunăvoință, ne-a dat multe deslușiri asupra traiului lor dacolo 
şi ne-a dus de-am cercetat cu deamănuntul şi două gospodării 
româneşti, 

Rânduiala şi priceperea în toate, se vedeă îndată ce păşiai 
în curte. Casa e îmbrăcată, după obiceiul locului, cu lucruri 
făcute de gospodină. Minunatul album al protesorului Comşa 
se vedeă răsărind, întrupat în mândre ţesături şi alesături, din 
fiecare casă. La masa cu acoperământ alb de pânză, ţesută în 
5 ițe, şedeau doui gospodari și citeau «Foaia Poporului» ca să 
ia cunoștințe de ce e în ţară și în lume; gospodina pregătea 

mâncarea şi ascultă cele ce se citeau. Cei din casă ne-au pri- 
mit cu dragoste frăţească și ne-au purtat pretutindeni în cuprin- 
sul drăguţui lor gospodării. Grajd, şură, grădină şi toate ară- 
tau o stare de înaintare economică însemnată. Nutreţul vitelor 
eră pus pături, în şură, după substanţialitate : cel mai bun tri- 
loiul şi luţerna de desupt, se dă vitelor primăvara, când îs mai 
slabe şi au de iăcut muncă mai multă. Grâul, secara şi orzul, 
bine păstrate în despărțăminte anume; gojura toată pusă de-o 
parte, pentru ca amestecată cu sfecle, cartofi, tărâţe şi sare, să 
slujească de hrană vitelor, în alară de nutreţul uscat. Grădina 
de pomi frumos rânduită şi cu bogate roade, din cari ni sa 
dat şi nouă de-am mâncat. Vitele de bun soiu, îngrijite cu pri- 
cepere, ţi-i drag să le priveşti. Aici au Românii multe obiceiuri 
bune gospodăreşti. Ca pământul să se odihnească pentru o anu- 
mită plantă dar să nu stea lără a da folos, se întrebuințează 
pentru altă plantă, care are nevoie de principii hrănitoare deo- 
sebite. De pildă: a fost semănat toamna grâu, primăvara, în 
grâu se seamănă trifoiu, la vremea potrivită grâul se seceră şi 
rămâne trifoiul, care în vara aceea se coseşte de două ori. cel 
puţin. Vara a doua trifoiul se coseşte de 4 ori; în vremea acea 
stă pământul, pentru grâu, sa odihnit, pentru punga agriculto- 
rului, însă, a lucrat. In toamnă, se ară și se pune din nou grâu 
ori altă plantă folositoare. lată o rotaţie meșteşugită. 
(Va urma) 


L. Mrejeriu. 
— n 


Din poveștile lui Moş-Neagu 


G călătorie cu balonul. 


Am să vă povestesc astăzi, dragii Moșului, despre o ex- 
periență îndrăzneață și plină de interes, făcută acum vre-o 
câteva săptămâni : o călătorie cu balonul din Paris până 
in țara Ungurească. 

Ştiţi bine din cele ce aţi învățat în școală — că sunt peste 
o sută de ani dela cea dintâiu incercare omenească de a 
se ridică și a sta în aer. La 5 Iunie 1783 fraţii Montgol- 
fier din Franța au înălțat cel dintâiu balon sau aerostat. 
De atunci lucrul sa răspândit și în toate părțile lumii sunt 
oameni cari sau urcat în balon, ori cel puțin au văzut de 
aproape un astfel de aparat. De obiceiu însă, inălțările de 
baloane erau făcute numai pentru petrecere. 

În “Ţara-Românească se pare că prima dată sa văzut 
balon în timpul domniei Principelui Caragea (1812—1818), 
de când a și rămas vorba cu «bășica lui Caragea». 

Când se fac incercări mici, baloanele se leagă de pă- 
mânt cu o frânghie și de aceea se numesc baloane «cap- 
tive», pentru că nu sunt... libere. to 

Să nu uităm însă a Se că și la lucruri serioase a slu- 
jit balonul. Ştiţi că în vremea răsboiului dintre Germani și 
Francezi (1870-71), Germanii au intrat în Franța și au 
înconjurat Parisul. 

In vremea aceea, Francezii închiși în cetate au avut mij- 
loc să se înțeleagă cu alte trupe franceze mai de departe 
prin ajutorul unor baloane. 

Negreșit, a fost o zi mare pentru știință, aceea când sa 
pus in practică ideea fraților Montgolfier. Astăzi cum se 
intâmplă cu toate descoperirile și invențiile... după ce s'au 
descoperit, ni se pare că lucrul este foarte simplu. Umpli 
balonul cu un gaz care este mai ușor decât aerul și.. 
te urci. Pe măsură ce te urci, dai de pături de aer mai 
subțiri; atunci incepi să arunci din sacii cu nisip pe cari 
ai avut grije să-i iei cu tine și te mai urci o bucată. Când 
vrei să te dai jos, deschizi un căpăcel și lași să intre aer 
în balon; balonul atunci se face mai greu și începe,să se 
lase în jos. 

E simplu, în adevăr știe toată lumea ; dar să nu uităm 
pe cel care a spus lucrul întâia oară. 

Te urci, te cobori; bine; însă unde mergi? poți să mergi 
unde vrei? Această intrebare a venit în mintea oamenilor 
foarte curând. Câţi n'au pornit veseli să cerceteze văzdu- 
hul și sau pomenit duși de vânt deasupra mărilor ori au 
căzut și s'au zdrobit de stânci! De aceea în calendarul 
științei se însemnează iarăși ca zi vrednică de ținut minte, 
ziua de 9 August 1884, când doui ofițeri traricezi, Renard 
și Krebs, au plecat cu balonul dintrun loc și sau întors 
peste 23 de minute în acelaș loc, după ce făcuse un drum 
de 7 chilometri. 

Erà ceva important ; dar puțin. lată de ce de atunci 
încoace neincetat se trudesc oamenii de știință să găsească 
meșteșugul de a conduce această «trăsură» prin văzduh, 
cu alte vorbe: cârma ba/onuluz. Prin toate orașele mari 
sau întemeiat societăți, se strâng bani pentru a se înlesni 
experiențele. Am auzit că și în București sa făcut o ase- 
menea societate. li dorim izbândă. De ce oare nar veni 
dela un Român deslegarea problemei? 

In Paris, societatea care se ocupă cu trebile acestea, a 
făcut următoarea încercare: a fâgăduit un premiu aceluia 
care va face un drum mai lung cu balonut Intro Dumi- 
necă vre-o 10 sau 20 de baloane (nu știu bine numărul), 
s'au ridicat și sau scoborit unele mai curând, altele mai 
târziu, în diferite localități. 


Balon în formă de peşte. 


Unul însă a făcut o adevărată călătorie: a mers, cum 
vă spusei, din Paris până în țara Ungurească. Intrinsul 
erau doui inși, cari — la întoarcere — au publicat pe scurt 
povestirea călătoriei. 

In ziua când au plecat, deși se adunase încă de dimi-* 
neață toți concurenţii, sa pierdut multă vreme cu diferitele 
pregătiri, de aceea s'au ridicat în aer d'abiă la ora 4 după 
prânz. Erà ploaie, intunerec și umezeală. Deodată ume- 
zeala dispare și se vád d'asupra norului care vărsă apă 
peste Paris. Erau la 2700 metri înălțime. Vremea se ră- 
cise şi termometrul arătă 15 grade sub zero. Unde mer- 
geau? Unde-i duceă vântul. Vântul îi duceă spre râsărit. 
Se mai urcă puțin și ajung la 3.000 de metri. Incepe atunci 
să se crape de ziuă. 

Câteva ore au avut un drum minunat. Eră senin. Vedeau 
tot centrul Europei sub picioarele lor. După ce recunos- 
cură orașul Miinich, văzură ca o panglică Dunărea, care 


uniă — intocmai ca pe o hartă — Linzul cu Viena. 
Pe la 6 de dimineaţă, balonul începe să se scoboare. 
Călătorii îl lasă și ajung la pământ. In jurul lor câțiva 


oameni pe un drum mare. Unde suntem? întreabă ei. Li 
se răspunde că sunt în Austria. Dau din nou sbor balo- 

nului, aruncând sacii cu nisip și iată-i la 4.000 de metri 
și merg tot spre Răsărit. Aruncă cei din urmă saci, aruncă 
bagajele și... se înalță. Sunt acum la 5.200 de metri. 
Dar ... balonul începe să devie mai greu decât aerul 
şi să se coboare. Nu mai aveau ce să arunce; deci sunt 
siliți să pue capăt călătoriei. La 10'/, sunt pe pământ în 
Ungaria în orașul Kirchdrauf. 


Balon în formă obişnuită. 


Plecase la 4 ceasuri în ziua trecută ; făcuse dar 18 cea- 
suri de drum. Mi se pare că e una din călătoriile cele mai 
lungi ce sau făcut până acum. 

S'au întors acasă cu drumul de fier. Le-a trebuit 42 de 
ceasuri, față de 18... 

la luaţi seama bine. Ce deosebire! la vedeți, din punct 
de vedere practic, ce interes mare ar fi să se găsească 
chipul sigur de a conduce balonul unde vrei! 

Pentru ajungerea unui asemenea scop, nu va fi niciodată 
prea mult să fie ori cât de multe societăți și să se chel- 
tuiască pentru experiențe ori cât de multe parale. Izbânda 
va fi a științei. Mos-Neazu. 

SCRISORI 


— TRIMISE DE UN PRIETEN PRIBEAG — 


Bardac. 
II. l 


De-abia sculat dela zăcere. cu oasele pline de durere, omul 
care trăise ca o fiară liberă, fricos, leneş şi rău, — sta şi pri- 
veă în juru-i şi nu ştiă ce să facă. Totuşi aveà un gând. De 
ce primise să fie văcar celor ce-l bătuseră şi-l stâlciseră? 
Pe de altă parte cei ce-l ştiau aşå de ticălos de ce mai fă- 
ceau o încercare zădarnică ? Nu ştiau nici ei de ce. Iar Bar- 
dac, primind slujba, parcă, parcă avea un gând. 

«Mă! îi zise Gheorghieş-Judeţul; fii, mă, om cum-se-cade. 
Ai văzut ce bătaie ai mâncat? Nici închisoarea nu ţi-a prins 
aşă de bine ca bătaia asta. De te vei cuminţi, de tine-o fi 
bine, — de nu, cu mine-ai să ai de-a face, mă! Bătaie ce-ai 
să mănânci, maică-măiculiţă ! şi în mormânt ai s'o pomeneşti, 
sărace! 

— Parcă bătaia dată cum a fost? răspunse întunecat Bar- 
dac, privind ţintă pe Gheorghieş. Mi-ai zdrobit oasele 'n 
mine; am stupit sânge două săptămâni... 

— Aha-ha ! învaţă minte, măi dragă! : 

— De când sunt, nu m'a stâlcit nimeni aşă, zise iar Bar- 
dac, şi-i tremura mustaţa roşie. Pentru doi-trei păpuşoi! De 
ce? Eu pe nimeni n'am sângerat, pe nimeni nam ucis... Eu 
nu pot suferi sângele... Pe mine de ce mai. ucis aşă, cu 
ciomagul?.. .» 

Cu ochii lui răi, priveă într'una, încăpățânat, pe judeţ. 
Gheorghieş grăi: 

«Aşă! să te înveţi minte!...» 

lar Bardac gemi înnăbuşit ca un dulău în lanţ, și nu mai 
spuse nici-o vorbă. 

In sufletul lui însă se petreceă ceva. O vieaţă întreagă 
trăise aşă, alungat de ici colo, batjocorit şi ticălos. Nu-şi da 
însă seama dacă ce făcuse erau lucruri rele. El se trezise 
fără căpătâiu, şi fără căpătâiu rămăsese. Nu înțelegea ce 
putuse altceva să facă. Şi acuma dintr'odată o dușmănie 
mare, după atâţia ani, îl chinuiă, îl porneă furtunos asupra 
omului care-l bătuse crunt, zdrobindu-i pieptul şi cutremu- 
rându-i oasele capului. Pân'acum eră o sălbătăciune: nu 
urâse pe nimeni. Acuma ură pe omul care-l alungase întâiu, 
care-l urmărise în urmă şi care-l zdrobise însfârşit sub ge- 
nunchiu. 

La cârciumă, seara, băi un pahar, băi, două, apoi zise tare: 

«De ce să mă sfarme aşă ?» şi se uită crunt la cei din juru-i. 

— Bată-te Dumnezeu să te bată! încă mai crâcneştit zise 
unul. 

— Ce Dumnezeu? ce Dumnezeu? eu nu ştiu! Pentru doi- 
trei păpuşoi... Dacă pentru atâta eră să mă ucidă, ce-ar fi 
pentru o vacă, pentru un cal... 

— Adică tu vrei să te pui numai decât la încercare? Da 
mai întâiu te-ai împărtăşit?... Mă! ce fel de om eşti tu, mă? 
Tu vrai să dai de dracu, cu orice preţ! 

— «Bu nu ştiu! Mie mi-a fost frică totdeauna de sânge, 
d'a acum nu mă mai tem...» 

Bardac avea un plan. Intâiu îi venise gândul să îirjun- 
ghie pe Gheorghieş-Judeţul, dar de sânge îi eră frică; să-l 
gâtue se temeă, nu îndrăzneă: Judeţul aveă braţe de oţel 
care Var fi frânt în două. 

Ce să facă? Cu toate potlogăriile şi relele lui, eră fricos, 
eră straşnic de fricos. Ar fi vrut însă să-şi potolească amă- 
răciunea care-l îrigeă la suflet, care-l răzbise însfârşit. In- 
caltea să-şi răzbune, și pe urmă ce-o fi o fi! 

Se gândi două zile. Se duceă pe câmp cu vitele, venea 
seara în sat, şi se gândeă, se gândea într'una, întunecos. 
La urmă văzii că judeţului n'are ce-i face. Nu îndrăzneă, 
nu-şi închipuiă cu ce-ar puteă să-l vatăme, şi de amar ne- 
putincios scrâşneă şi rânjeă privind cireada, şi băteă vitele 
cu ghioaga nestrujită. 

Când, deodată, în sara a treia, îi fulgeră un gând prin 
minte. Asta se întâmplă în clipa când Joiana, junca Jude- 
tului, rupându-se din cârd, se grămădeă la poartă, mugind 
blând. 

«S'a sfârşit! îi omor, îi -gâtui junca în astă noapte... Cu 
asta îl înveninez şi pe ell...» 

Şi în mintea-i întunecată hotărîrea se întări cu putere, 
pe când în piept pornirea aprigă îi tremură la inimă ca un 
bulgăre de toc. 

Noaptea de început de toamnă eră liniştită. Luna ardeă 
mare de-asupra satului; gardurile, casele, vărsau umbre de 
păcură pe pământ. 

Cu gândul lui ciudat înfipt în creer, Bardac se pregăti.— 
La miezul nopţii se strecură până la casa lui Gheorghieş, 
în mijlocul satului, numai cu juvăţul în mână. li luceau ochii 
ca două chibrituri frecate, şi inima-i băteă tare. S'a sfârşit! 
trebuiă, trebuiă cu orice preţ! asta eră răzbunarea lui, atât 
şi nimic mai mult! Asta pentru el eră o răzbunare mare— 
după care dintr'odată liniştea sufletului îi va veni. Nici sânge 
nu va vărsă, nici nimic. Ce-au să-i facă? 

Cânele mormăi adânc lângă gard. 

«Nea, Bălan, cuciu!» zise răspicat Bardac. 

Cânele mişcă iute din coada scurtă. Bardac îi puse mâna 
pe frunte, pe gât, puse juvăţul, şi deodată îl strânse scurt, 
ca pe un cerc de fier. 

Bălan se cutremură, se zbătu răsucindu-se iute de câteva 
ori, apoi, slăbit, încet-încet se întinse şi rămase moale pe 
pământ. 

Omul desfăci fringhia şi, pe lângă gard, prin umbra de 
cărbune, se streeură spre şopron, pe când cânele rămase în- 
tins în lumină ca un cojoc părăsit. 

Junca eră singură într'o despărţitură a şopronului. Prin- 
tr'o bagea, de de-asupra, năvăleă lumina mare a lunei şi lu- 
ceă în două linioare subţiri în coarnele lucii. Incolo, părul 
alb şi podeaua erau tot una de argintate de ninsoarea lu 
minii. 

__ Bardac păşi înlăuntru. Viţica ridică capul şi mugì dulce. 
Ii priveă cu doi ochi mari, nevinovaţi, umezi, parcă voiă să-l 
întrebe ceva. 

El se apropie în vârful picioarelor, îi treci cu luare- 
aminte juvăţul în gât, dete capătul funiei pe după un stâlp. 
întâiu trase domol, până ce simţi că coarda s'a întins, apoi 
deodată se înţepeni, se opinti cu picioarele în peretele din 
faţă-i şi prinse a trage cu deznădejde, gemând şi gâfâind. 

In spasmul morţii junca se zbăteă, izbindu-se cu dinna- 
poia la dreapta şi la stânga, pe când capul cu coarnele lu- 
cii sta ca țintuit la stâlp, cu ochii mari, umezi, sperioşi în 
lumina argintie a lunei... Şi parcă spuneau, parcă se ru- 
gau, parcă plângeau ochii aceia mari, parcă priveau pe uci- 
gaş drept, parcă-l întrebau, pe când prin corpul fraged se 
învăluiă durerea surdă a morţii, durerea fără glas, izbind-o, 
cutremurând-o prăpăstios. 

Şi Bardac trăgea nebun, îşi încordă braţele, cu vinele gà- 
tului întinse peste măsură, cu privirile speriate, cu inima 
zbuciumată.— Şi, fără să vrea, rămase deodată neclintit: 
băgase de seamă că ochii juneii luceau în lună şi parcă-l 
întrebau ceva. 

Braţele-i căzură deodată. Trupul juncei lunecă, se întinse 
în umbra zidului, dispări dintr'odată înghițită de întunerec,— 
şi omul simți un fior rece prin spate, în liniştea care se 
întinse scurt. Un greer tremură undeva răsunător.—Tăciu din- 
t”'odată şi greerul. 


Şi deodată Bardac îşi simţi părul ridicându-i se în vârful 
capului. Inima se izbi odată tare în coşul pieptului, pe urmă 
prinse a zvâcni repede, cu durere. Bălan, cânele ucis, sta în 
ușă, în cadrul de lumină, şi-l priveă drept, cu ochii stinși, 
cu limba roşie atârnând... Bardac închise ochii, cufundân- 
du-i parcă întro flacără sângeroasă. 

Când îi deschise, cânele nu eră. — Se repezi cu părul vâl- 
voiu afară, sări gardul, şi pe uliţă prinse a alergă, ca må- 
nat de un biciu nevăzut, cu şfichiu de foc. Deodată se opri, 
cu picioarele ca înfipte în pământ. Cinevă îl urmâreă ! — 
Intoarse capul. 

Cânele îl priveă dela trei paşi, cu limba scoasă, cu ochii 
stinşi, -- pe când viţica păşeă încet, veneă târându-şi pe 

drum fun care o gâtuise, cu ochii mari. negri, blânzi,. du- 
reroși. .. 

Nebunit de groază, omul se repezi cu capu 'mainte. La 
cinci paşi însă se opri şi se întoarse: şi cânele şi junca ve- 
neau încet după el... Şi în sat eră o linişte de moarte. Nici 
glas de cocoș, nici hămăit de câne, nimic: totul împietrise 
pretutindeni. Și el simţeă cum cevă îi sfredeleşte creerul; 
o mână cu ghiarele de fier îi scocioră inima şi i-o zmunceă 
scurt la fiecare răsuflare, i-o zmunceă încet, sângerând-o, voiă 
să i-o tragă afară, s'o dea cânelui, care veneă cu limba ro- 
şie atârnată, prin pulberea lunei, urmărit de junca cu ochii 
blânzi şi întrebători. ` 


Chiar de a doua zi Bardac nu s'a mai sculat. Zăceă pe 
coaste şi gemea. Cineva îi trăgeà inima afară din piept. Asta 
o simfeà şi o spuneà. Ziua toată, înnebunit, sta ascultând 
şi aşteptă. Cum veneă întunerecul, rămâneă cu ochii ațin- 
titi mari, mari, fioroşi. Şi priveă ceva şi clănţăneă ca de 
triguri şi gemeă dureros ca un câne strâns de juvăţ. Şi n'a 
putut să moară două luni de zile. L'a ertat Gheorghieş- 
«Judeţul, l-a ertat preotul, l-au ertat toţi; el nu puteă să moară; 
el priveă, îngheţat de groază, cum veneă întunerecul, pri- 
veă înnainte, în necunoscut, — şi de-acolo nici o ertare nu 
puteă să vie... 

Când l-a alinat frigul morţii eră cu părul alb. Şi parcă 
şi în veşnicul somn al morţii vedeă ceva, cu ochii măriţi, 
rotunzi, cari nu se mai puteau închide. 


Mihail Sadoveanu. 


Tohann Friederich Pestalozzi 


— Ora de seară a unui pustnic — - 


’ 

30. Chiar ordinea strictă şi silită nu e felul de a învățà 
al naturei. Şi chiar dacă ar fi. ea ar formà în mod unila- 
teral şi adevărul ei n'ar cădeă uşor şi liber în plinătatea 
întregei fiinţe a omenirei. 

Mersul aspru al acestei ordini, nu formează în om ade- 
vărul în cât să-i fie ca o servitoare blândă, sau ca o mamă 
simţitoare, bună, a cărei bucurie şi înţelepciune e bucuria 
şi trebuinţa copiilor ei. 

Puterea naturei, deşi duce incontestabil la adevăr, nu are 
nimic silit în îndreptarul ei; sunetul privighetorii răsună în 
întunericul întunecos şi toate obiectele naturei ondulează în 
libertate desfătătoare, nicăeri nu-i o umbră de ordine silită. 

Omul pierde echilibrul puterii lui, puterea înţelepciunii, 
după cum spiritul său e îndreptat prea unilateral şi prea 

forţat asupra unui lucru. De aceia modul de a învăţă al 
naturei nu e forţat. 

Dar în formarea ei e tărie şi în ordinea ei preciziune gos- 
podărească. 

35. Formare a oamenilor spre adevăr, tu eşti formarea 
fiinţei lor şi a naturei lor spre înţelepciune liniştitoare. 

Omule, dacă cauţi tu în această ordine a naturei adevă- 
rul, îl găseşti aşă cum îţi trebuie el pentru punctul tău de 
vedere şi pentru cariera ta. 

După cum el îţi o necesar pentru odihna şi pentru pacea 
ta, aşă precum el îţi e stea conducătoare sigură în împre- 
jurările tale cele mai apropiate, după cum el e sprijin pe 
care se reazimă viaţa ta, aşa îţi este el ţie fericire. 

In această carieră tu nu poţi să întrebuinţezi tot adevă- 
rul. Cercul ştiinţei prin care omul devine fericit în situaţia 
sa, acest cere începe aproape de el, de fiinţa şi de rapor- 
turile lui apropiate, se întinde de acolo înainte şi la fiecare 
întindere trebuie să se călăuzească după acest punct cen- 
tral al oricărei puteri de fericire. 

40. Simţul curat al adevărului se formează în cercuri strimte 
şi înțelepciune omenească curată se reazimă pe baza solidă 
a cunoștinței raporturile sale apropiate și a capacităţei for- 
mate de a trată interesele sale cele mai apropiate. 

Aceasta înţelepciune omenească, care se desvăleşte (des- 
făşoară) după trebuinţele situaţiilor noastre, întăreşte şi for- 
mează puterea noastră de acţiune, şi puterea spiritului pe 
care o dă la iveală e simplă și neliniştită, ea e formată de 
întreaga putere a dispoziţiilor naturale a obiectelor” fixate 
în legăturile lor reale şi de aceia dirigibilă câtre orice la- 
tură a adevărului. 

Expresia ei e putere şi sentiment şi întrebuințare sigură. 

Sublimă cale a naturii! adevărul spre care duci e putere 
şi acţiune, isvor, formare, armonie şi acord în întreaga ființă 
a omenirei. 

In adevăr, tu formezi omul, nu eşti o sclipeală sau o creş- 
tere repede; şi fiul naturii e mărginit, vorba lui e expresia 
şi urmarea deplinei cunoştinţi de fapt. 

45. Incurcătura împrăștiată a științei multiple e toi atât 
de puţin baza naturii. 

Omul care frunzăreşte în grabă toate ştiinţele şi nu-şi în- 
tăreşte cunoştinţa prin aplicarea ei liniştită şi sigură, pierde 
privirea vesele şi sigură, sentimentul liniştit al adevărului 
în stare de a simţi bucurii adevărate. 

Şovăitor devine mersul oamenilor cari în încureătura ştiin- 
tei lor multiple găsesc în adevăr multă vorbă de prisos, 
însă îi sacrifică sensul liniștit al curatei înţelepeiuni ome- 
neşti. La sgomotul mândriei lor, în raporturile în cari pu- 
terea înţeleptului străluceşte luminos, vei găsi la ei pustiuri 
goale şi întuneric. 

Și aceste pustiuri trândave şi goale ale neştiinței întu- 
necate, abat pe om dela calea naturii. Lipsa de cunoştinţă 
a naturei tale, omule, îngustează ştiinţa ta mai mult decât 
trebuințele fiinţei tale. Interpretarea falşe a celor d'întâiu 
noţiuni fundamentale care te privesc pe tine și ucigătoarea 
tiranie apăsătoare, privarea de toate plăcerile adevărului şi 
ale fericirei, lipsa nenaturală de o luminare generală naţio- 
nală asupra raporturilor omenirei şi asupra necesităţilor ci 
celor mai d'întâiu și mai esenţiale, te întunecă după cum 
umbra deasă a nopţii întunecă globul pământesc. 

Săvârșirea de fapte contra sentimentului intern de drep- 
tate, sapă la rădăcini puterea cunoștinței noastre de adevăr, 
ea întunecă simţul curat al simplităţei înalte şi nobile a no- 
țiunilor noastre fundamentale şi a simţimintelor noastre pri- 
mordiale. 

50. De aceia orice înţelepciune omenească se reazimă pe 
puterea unei inimi bune care se supune adevărului, şi orice 
fericire omenească se reazimă pe acest înţeles al simplităţei 
şi al nevinovăţiei. 

Cultivare a omenirei în acest curat înţeles de simplitate 
şi de nevinovăție, tu ești grija părintească de omenire așă 
în cât temelia neconruptă a inimei să conducă just şi să 
proteje mersul desvoltărei sale spirituale. 

Omul trebuie format spre liniștea interioară. Mulţumirea 
cu situaţia lui şi cu plăcerile ce şi le poate procură, îngă- 
duire, respect şi credinţă în dragostea tatălui la orice îm- 
piedecare, aceasta este formarea către înţelepciunea ome- 
unească. 

Fără linişte interioară omul şovăeşte pe drumuri sălbatece. 
Sete şi dorinţă vie de forme imposibile îi răpesc orice bu- 
curie de fericirea presentă şi orice putere a spiritului înţe- 
lept, răbdător şi uşor de cârmuit. Când sentimentul nu mai 
e însufleţit de linişte interioară, atunci puterea sa însăşi îl 
enervează pe om în sufletul său şi-l întunecă cu chinuri grele 
în zile în care seninul înţelept zâmbeşte. 

Omul nemulţumitor se supără în cercul fericirei lui cas- 
nice, că danţul său în ziua de gală, că vioara sa în concert, 
că tezele lui în sala de conferinţă nu au fost excelente. 

55. Linişte şi bucurie tăcută sunt cele d'intâiu scopuri ale 
culturei omeneşti şi copiii desmerdaţi ai timpului său. Omule, 
ştiinţa şi ambiția ta trebuie subordonate acestor scopuri 
înalte, căci altfel curiositatea şi ambiția devin chinuri şi ne- 
fericire. 

Omule, tu nu trăeşti pentru tine singur pe pământ. De aceia 
natura te formează prin raporturi exterioare şi pentru ele. 
Intru cât îţi sunt de apropiate aceste raporturi, omule, în- 
tru atâta îţi sunt ele importante la formarea fiinţei tale con- 
form cu destinata ta. Sentimentul părintesc formează pe re- 

gent, sentimentul frăţese pe cetăţean. Amândouă nasc ordi- 
nea în casă şi în stat. 

60. Raporturile casnice ale omenirei sunt cele d'întâiu şi 
cele mai excelente raporturi ale naturii. 

Omul lucrează în cariera lui şi duce povara constituţiei 
cetăţeneşti, pentru ca să se bucure în linişte de fericirea no- 
rocului său casnic. 

De aceia formarea omului pentru situaţia carierei şi a ran- 
gului său social trebuie să fie subordonata scopului final 
al plăcerilor turatei fericiri casnice. 

De aceia eşti tu, casă părintească baza curatei formâri 
naturale a omenirei. 

Casă părintească ! Tu şcoala moravurilor şi a statului! 

66. Intâiu eşti copil, omule, apoi ucenic în cariera ta. 

Virtutea de copil e fericirea zilelor tale de ucenic şi cea 
d'intâiu educare a aptitudinei tale către plăcerea tuturor 
fericirilor vieţii. 

Cine se abate dela această ordine a naturei şi împinge 
în planul întâiu educaţia în vederea statului, în vederea unei 
cariere, educaţia omului care are să poruncească sau a ace- 
luia care are să primească ordine, acela abate omenirea dela 
plăcerea fericirilor naturale pe marea plină de stânci pri- 
mejdioasă. 

Nu vedeţi. voi oameni, nu simţiţi, fii ai pământului, cum 
işi pierd stările sociale superioare puterile lor interne în 
formarea lor? Nu vezi tu, omenire, cum abaterea lor dela 
ordinea înţeleaptă a naturii aduce nenorocirea goală şi pus- 
tie între ei şi dela ei în jos în popor? Nu simţi tu, pămân- 
tulue, cum se abat seminţiile omeneşti dela fericirea curată 
a raporturilor casnice şi pretutindeni se îmbulzesce pe scene 
sălbatece sclipitoare pentru a-şi oglindi ştiinţa şi pentru a-și 
gâdili ambiția? 

In depărtări întinse umblă rătăcind omenirea înşelată. 

70. Dumnezeu e cea mai apropiată legătură a omenirei 

Chiar şi casa ta, omule! şi cea mai înțeleaptă plăcere a 
ta nu te linişteşte tot-deauna. 

Pentru a suferi samavolnicie şi mormânt şi moarte. fără 
Dumnezeu, natura ta blândă, bună şi simţitoare nu are puteri. 
. Dumnezeu ca tată al casei tale, ca isvor al fericirii tale, 
Dumnezeu ca tatăl tău; în această credință găseşti linişte 
şi putere şi înţelepciune pe care n'o sgudue în tine nici sa- 
mavolnicia nici mormântul. 

Credinţa în Dumnezeu e dispoziţia sentimentului omenesc 
în raportul cel mai înalt al naturii sale; e simţimântul de 
copil încrezător al omenirei faţă de simţimântul de părinte 
al Dumnezeirei. 

15. Credinţa în Dumnezeu e isvorul liniştei vieţii — liniştea 
vieţii e isvorul ordinei interioare — ordinea interioară e is- 
vorul întrebuinţărei netulburate a forţelor noastre ; ordinea 

în întrebuinţarea forţelor noastre devine iarăşi isvor al creg- 
teri şi al formărei ei spre înţelepciune — înţelepciune este 
isvorul oricărei fericiri omeneşti. 

Astfel credinţa în Dumnezeu e isvorul oricărei înţelep- 
ciuni şi a oricărei fericiri, şi calea naturii către curata for- 
mare a omenirei. 

Credinţa în Dumnezeu ! tu eşti sădită omenirei în fiinţa 
ei, ca şi simţul de bine şi de rău, ca şi neştersul sentiment 
de drept şi nedrept, aşă de neclătit de tare te afli ca bază 
a culturei omeneşti în interiorul naturei noastre. 

Credinţă in Dumnezeu ! tu eşti partea omului în orice adân- 
cime, în orice colţ de parte-a lumei, tu eşti puterea omeni- 
rei în orice înălţime şi tăria ei în orice adâncime. 

Credinţă în Dumnezeu! tu nu eşti urmarea şi rezultatul 
înţelepeiunei culte, tu eşti simţul curat al simplităţei, al ne- 
vinovăţiei, ureche care ascultă strigătul naturii că Dumne- 


zeu este Tată. 
Traducere din limba germană 
(Va urma). f de Eleonora Stratilescu. 


Costume de femei din jud. Muscel. 

G scrisoare. 


Domnule Redactor. 


Nu cred, că e popor, care să muncească atât de mult şi în 
schimb, să mănânce aşă de prost, ca poporul nostru românesc — 
relativ vorbind. 

Şi aceasta, nu din cauza relei stări economice, ci din aceea că 
săteanul nu cunoaşte influenţa binefăcătoare a substanţelor ali- 
mentare. 

E dureros, dar adevărat, cum săteanul nostru, are, ori ar pu- 
tea aveu, de toate, spre a se hrăni mai omeneşte; dar el in nə- 
ştiinţa lui, vinde tot pe la străini, pe aproape nimic; și el mă- 
nâncă ce-i mai prost! 

Munca fiind excesivă, alimentaţia ne mai pomenit de proastă, 
atrage după sine secarea puterii și predisposiţiunea la tot felul 
de boale, în special cea mai înspăimântătoare «<pelagra» 

Ar trebui pusă o stavilă actualei stări de lucruri, ce roade la 
os, națiunea noastră. O mişcare generală se impune. Toţi de sus 
până jos, ar trebui să punem mâna, spre a se îmbunătăţi ali- 
mentaţia săteanului. E păcat că nu se pune preţ pe un lucru 
atât de important. Domnia-Voastră, care sunteţi la centru, sun-: 
teţi mai în posibilitate de a fi mai bine auzit. 

Preţioasa revistă «Albina», care spre fericirea Românilor şi 
lauda onor. membri, din jurul ei, a împlinit 8 ani de viaţă, în 
care timp a adus foloase imense populaţiunii noastre rurale, de 
prin toate unghiurile ţării, sunt sigur că va îmbrăţişă şi în vii- 
tor, cu aceeaşi căldură, tot ce va privi la înbunătăţirea alimen- 
taţiunei populaţiunei aoastre. Intregul aparat: administrativ 
medical, şcolar, militar și toți oamenii de bine, cum și întreaga 
presă, ar trebui mai mult pusă în mișcare, în această privinţă. 

Un străin, când ar vedeă masa românului la câmp, ar ramâ- 
neă tablou! Ceapa, ori un borş cu buruieni şi mămâligă, e ade- 
seaori singura alimentaţie a omului muncitor! care e silit a purtà 
13—14 ore sapa ori coasa, pe când el are vacă cu lapte şi pasări! 

Nu de spitale ar trebui să ne îngrijim, ci cum să îndrumăm 
pe sătean a se hrăni mai omeneşte. Mijlocul de preservare și 
apoi de vindecare. 

Grâul şi cartofii existând cu abundență în întreaga ţară, nu 
trebueşte decât îndrumat săteanul, spre a-și îmbunătăţi regimul 
alimentar. E păcat să-l vezi, sărmanul, cum mănâncă mămâăliga 
de multe ori din păpuşoi stricaţi, ce ar refuză şi unele vite (am 
văzut aceasta) şi el vinde grâul ca aurul! 

Pricina ? Neştiinţa — acel dușman, ce roade la os poporul să 
tean. — Românul nu-i îndărătnie ori refractar, cum îl acuză 
mulţi. — Chiar așă de ar fi trebue scuzat, fiindcă a fost păcălit. 
El trebue convins. — Fapte nu vorbe.— De vorbe goale e sătul 
până'n gât. Când va vedeă la 2—3 fruntaşi pâne pe masă, sigur 
că şi la el. — Trebue începuţ. — O pitărie în fie ce comună pe 
seama băncii populare, ar fi nemerit. — Şi aici exemplul învă- 
țţătorului şi preotului cum şi proprietarului ori arendașului, va 
ii de mare tolos. 

Spre convingere voiu luă chiar comuna mea (Cărăpceştii, pro- 
prietatea onor. d-lui Dr. Sculi). Are 186 locuitori. Pâne se mănâncă 

pe la Crăciun ori Paşti.— D-l Dr. a tăcut un cuptor, scoate 70 
pâni pe zi.— La început, ca la început, acum n'ajung; ba iau 
şi de prin satele vecine. — Eu asemenea am un cuptor fac săp- 
tămânal aproape, cu cartofi, face și preotul, fac şi câţiva și alţii 
gata a urmă. 

Dacă toţi proprietarii, arenda şii și băncile populare ar începe, 
lucru nu e greu. 

Numai că săteanul trebue luminat. Când medicul de plasă va 
da sfaturile, fie cu ocaziunea cercurilor culturale, fie cu ocaziu- 
nea inspecţiunei, sigur că va fi ascultat. — Ar trebui să facem 
toate sforţările posibile. — N'ar fi rău, a se da mici premiuri 
celor ce se vor hrăni cu pâine, cum și celor cari vor contribui 
spre a se scoate mămăliga din hrana săteanului, înlocuindu-se 
cu pâinea. 

Aşi dori din suflet, că măcar sărbătorile să se vadă pe masa 
săteanului pâinea. 

Mulţi opinează că alimentaţia unui popor atârnă de starea 
lui econnmică şi culturală. — Nici eu nu afirm altfel; darla noi 
se schimbă lucrurile ! 

Noi Românii, suntem superiori Bulgarilor şi Sârbilor aproape 
în ambele privinţe şi cu toate acestea, numai la Bulgarii şi Sârbi 
din ţara lor nu vei vedeă mămăligă pe masă; dar nici chiar la 
cei ce vin în ţară la noi, după muncă; cu toate că şi ei cultivă 
păpușoiul ca și noi. — Mai mult: am avut ocazie să vădeă nici 
nu pot face chiar mămâăliga! Din cele expuse, reese în mod des- 
stul de evident, că săteanul nostru nu stă mmaterialicește aşă de 
prost, și nu se poate invocă ca scuză lipsa ci pârdalnica de ne- 
ştiinţă — nu cunosc sărmanii valoarea alimentaţiei (mâncărei). 
Pentru îmbrăcăminte, care și la ţară a degenerat în lux, fac 
toate sacrificiile; pe când pentru mâncare nici se gândesc! 

Am avut ocaziune să văd dând ouă, unt şi pui pe peşte ori 
castraveți, pâinea pe mămăligă. — Pricina? Duşmanul, neştiinţa. 
— Trebue luminat săteanul. — Ar trebui o mișcare a tuturor 
elementelor. — Medicii în special ar fi putut face mult. D'apoi 
preoţii! cât n'ar fi făcut și face? Insă nu și-a bătut nimenea 
ori prea puţini capul. Am ferma convingere, că preţioasa d-stră 
revistă «Albina» va îmbrăţișă cu toată căldura, tot ce se va scri 
în această privinţă. — Personal îi urez viaţă îndelungată, cât 
şi onor. membrii colaboratori. Dea Cel de sus, ca din fagurii 
agerii albine să guste toată suflarea Românească. 

Și pe masa săteanului să se vadă, nu cum a zis un ministru 
al lui Ludovic al VII-lea, o găină sau un pui în oală în fiecare 
Duminecă, ci o bucată de pâine în locul mămălipei de azi; ce 
mare gustul şi nici dă puterea pâinei, din care pricină boala 
cea mai pericoloasă «pelagra»> a luat proporţii îngrijitoare. 

Numai dorinţa ce am a se îmbunătăţi alimentaţia săteanului 
nostru, m'a decis să vă scriu. 

In caz când n'aș fi corespuns dorinţei d-stră, vă cer scu- 
zele mele. 

Rog, a primi şi cu această ocaziune, perfecta mea consideraţie. 


N. Bradea. 


a AA A 

acă lipim mâna pe corpul unui animal, de în- 

dată vom simţi căldura pe care o are acel ani- 
mal şi care în ştiinţă e numită «căldura ani- 
mală>. Această căldură proprie a organizme- 
lor vieţuitoare e necesară însăşi existenţei lor 
şi în cazul când se pierde are de urmare în- 
cetarea vieţii acelui animal; de aceea această 
căldură animală trebuie mereu întreţinută la 
temperatura de 37,5"C, constatată la vitele noastre în stare 
normală. 

Această întreţinere continuă a căldurei animale, e în le- 
gătură cu trebuinţa de hrană, care se măreşte în raport cu 
influenţa frigului, fapt de altfel cunoscut de noi toţi, că în 
timpul ernei pofta de mâncare e mai mare ca în zilele căl- 
duroase ale verei. 

Dacă însă împrejurul unui organizm aerul e mai rece ca 
însuşi temperatura normală a acelui organizm, s'a constatat 
că căldura animală îşi pierde din gradul ei de temperatură 
şi ca atare pierderile trebuiesc înlocuite prin noui izvoare 
de căldură. Se naşte deci întrebarea care este materia ce 
întreţine acel izvor de căldură? Această materie este sub- 
stanţa elementară carbonul aflător în hrana dată animalelor. 

Dacă cunoaştem adevărul, că arzând cărbune în aer liber 
ne dă o combinaţie de acid carbonic, acelaş lucru putem 
spune că se întâmplă şi în corpul nostru şi al animalelor, 
căci prin inspiraţie aerul ce conţine oxigen, nu e dat afară 
prin expiraţie în aceiaşi formă, ci ca acid carbonic, gaz for- 
mat prin combinaţia carbonului cu oxigenul şi aceasta nu 
e decât o ardere în organizm şi deri producătoare de ceeace 
numirăm căldură animală. 

De oarece căldura animală a vitelor: sănătoase este aceeaşi 
în toate locurile, trebuinţa de nutreţ este schimbătoare cu 
clima unei regiuni, şi aceasta se adevereșşte chiar la oameni. 
Locuitorii dela Poluri sau regiuni muntoase înalte, mănâncă 
mai des şi mai multă grăsime ca cei dela Ecuator şi beau 
băuturi cu cantitate de alcool cu mult mai mult ca la cei 
din urmă şi aceasta în trebuinţa de carbon cerută de căl- 
dura animală. Băuturile alcoolice ca Vischi a Norvegienilor 
şi Vutca Ruşilor dela Nord, conţin până la 70 procente de 
carbon, iar fructele dulci pe cari locuitorii din ţările calde 
le: mănâncă cu atâta plăcere, nu conţin decât 12 procente. 

Dacă noi, spune Liebig, am umblă goi ca unele popoare 
sălbatice, cantitatea de alcool ce o bem n'ar strică organiz- 
mului, în măsură ce el ar fi necesar spre a restabili echi- 
librul căldurii interne, suferit de pierderile provocate de ae- 

rul mai rece ce ne înconjoară. In Indii, unde temperatura 
aerului e aproape egală cu a căldurii animale, marea can- 
titate de carbon nu e nece-ară ca la Polul-Nord.» 

Locuitorii din Groenlanda pot bea fără temere mai mult 
alcool ca cei din sudul Europei; în orice caz excesul este 
dăunător vieţei. 

In regiunile reci aerul este mai dens ca în cele calde, cauza 
e căldura care-l dilată, iar frigul îl contractă, de unde ur- 
mează căci şi inspiraţiile de aer dens conţine mai mult oxi- 
gen şi ca urmare necesită o cantitate mai mare de carbon 
în organizm, sau cu alte cuvinte o hrană mai abudentă. 

In caz de muncă cu forţă musculară, respiraţia devine mai 
mare ca în cazul de odihnă. 

Cunoscând toate acestea uşor putem vedea că nutreţul bun 
şi îndestulător este necesar vitelor noastre şi în deosebi ace- 
lora cari muncesc mult şi sunt mereu în contact cu aerul 
rece. 

Lipsa de hrană îndestulătoare la vite, influenţează în rău 
chiar şi asupra fătului şi mai ales atunci când vacile sau 
epele fătătoare sunt ţinute în aer rece, sau dacă după vre-o 
muncă grea nu sunt bine frecate cu şumuiogu şi uscată pie- 
lea, care fiind asudată, prin evaporaţie răceşte corpul ani- 
malului. Când vitele sunt rău nutrite să naște fătul mic şi 
slab; iar lipsa de lapte mult şi de calitate bună a mamei, 
îl face să rămâie pipernicit. 

Pentru ca viţeii şi mânjii să crească bine, trebuie să fie 
ţinuţi în loc liber unde ei aleargă într'o parte şi alta, sbur- 
dându-se, însă aceasta produce o respiraţie mùi repede şi 
deci o poftă de mâncare mai mare. 

Bernard zice: «Chiar dacă ţinem viţeii într'un grajd tem- 
perat şi ferit astfel de răceală, nebăgând de seamă nutre- 
țul, ei vor aveă o piele nesănătoasă, schelet slab, burtă mare, 
etc. Tot asemenea dacă deodată schimbăm mâncarea proastă 
în bună, viţeii capată friguri, iar vacile pot lepădă şi pot 
căpătă boli de rinichi, etc. 

Aerul rece şi umed încă cauzează vitelor cele mai grele 
boli, ca amorţeală a muşclilor, buhăială, reumatizmn, putre- 
zire de copită. 

Localitățile umede şi livezile bântuite de vânturi reci, nu 
sunt bune pentru păşune. 

Se ştie că îmbrăcămintea fereşte întru câtva corpul de 
răcire, de aceea plugarul german nici odată în timpul er- 
nei nu va munci cu vitele lui fără a nu le fi acoperit cu o 
pătură groasă, dar chiar birjarii în piaţa de aşteptare, în 
tot timpul acoper caii pe toată spinarea şi până la cap cu 
pătura. : 

In timpul ernei se poate face economie de nutreţ dacă 
grajdurile sunt solid clădite, prevăzute cu ventilaţii, uşile 
în timpul ernei căptuşite cu paie, etc, spre a putea ave 
în totdeauna înăuntru o temperatură de 15°C. 

Nu trebuie să credem că având o temperatură mai înaltă 
decât aceasta, vom puteă face economie mai mare de nutreţ, 
căci în acest caz organele de funcţiune se moleşesc, iar fo- 
losirea nutreţului nu-și ajunge scopul cerut. 


Livius Velovan. 
Hohenheim. 


POIRE Xa A 
2S De pe Domeniile Coroanei SAE 

X To ECI TETEE SNA g 
E O Oi i ESOR FOLEI E S A 

Zilele trecute d-l Ion Kalinderu, Administratorul Domeniului 
Coroanei, a inspectat domeniul Caraiman și Clăbucetul-Taurului, 
cu care ocaziune a vizitat școala și biserica Domnească din Buş- 
teni. La școală a asistat la cursuri şi a împărţit elevilor diferite 
cărţi de cetit, îndemnându-i să fie cât mai silitori. 

Dela 18 la 20 curent, d-sa a inspectat domeniul Coroanei Balta- 
Doamnei din jud. Prahova, unde de asemenea a vizitat bisericile 
și şcoalele, fiind întâmpinat de fruntașii comunelor şi de un 
mare număr de săteni. La biserica din Balta-Doamnei a fost sa- 
lutat de C. S. preotul D. Popescu, care in cuvinte călduroase şi 
în numele obștei, a mulţumit pentru reparația radicală şi atât 
de frumoasă a sfântului locaş şi pentru toate binefacerile ce re- 
varsă asupra locuitorilor, după înalta dorință a MM. LL. Rege- 
lui şi Reginei. 

Domnul Kalinderu, a rostit apoi o cuvântare, în care a sfătuit 
pe învăţători a ţine cât mai multe conferinţe sătenilor în timpul 
iernei. — Pe locuitori i-a îndemnat a lucră bine pământul, luând 
pildă dela Domeniul Coroanei, şi a da o mai mare grijă hranei 
lor dela care atârnă sănătatea şi puterea de muncă. A stăruit în 
deosebi asupra înlocuirii mămâligei cu pâne care e mult mai 
sănătoasă și mai uşor de pregătit mai cu seamă pentru lucră- 
rile la câmp. 

Afară de aceea cultura porumbului e mai greoaie şi expusă, 
nu numai din cauza secetelor, ci şi a ploilor pe timpul coptu- 
lui și a culesului. Pentru a le înlesni această schimbare Admi- 
nistraţia Domeniului Coroanei e gata a le veni într'ajutor, pu- 
nându-le la dispoziţie cuptoarele necesare. De altfel începutul e 
făcut, căci Administraţia dă de mai mult timp lucrătorilor, pâne 
în loc de mămăligă, iar pe femei le ia cu rândul la pregătirea 
pânei spre a se obişnui cu aceasta. Urmând poveţelor noastre, 
a adăogat d-l Kalinderu, locuitorii se vor arătă mai recunoscă- 
tori Majestăţilo» Lor cari le poartă o grijă părintească nevoind, 
ca mulțumire, decât a-i vedea îndrumați pe calea propăşirei. 

După aceea d-l Kalinderu s'a întreţinut cu cei adunaţi și a 
luat dispoziţiuni să se facă mai multe îmbunătăţiri la școli și 
la biserici, iar învăţătorilor le-a dat câte o gratificaţie. 
a a a a a a PPP pp 


— Beţivul își necinsteşte şi nenoroceşte familia 
și neamul. 

O Cronica Săptămânii- © 


Moartea Cumnatului sia unchiului M. S. Regelui. 


Alteța Sa Regală Principele de Flandra, frate al M. Sale Re- 
gelui Belgiei și cumnatul M. S. Regelui Carol I, a încetat din 
viaţă. El ținuse in căsătorie pe A. 5. R. Principesa Maria de Ho- 
henzolern, Sora Regelui nostru. Moartea l-a rāpit în urma unei 
boale lungi şi grele, la vârsta de 68 ani. 

De Principile de Flandra se pomenește și în istoria ţării noastre. 
La 1866, după abdicarea lui Cuza, poporul român, prin deputaţii 
săi, l-au cerut ca domn al României, însă el n'a voit să primească. 

La înmormântarea sa a luat parte și A. S. R. Principele 
Ferdinnnd. i 

Altă pierdere siințită de suveranii noştrii este aceea a Marelui 
Duce de Luxemburg, unchiul M. S. Regelui. 

M. S. Regele încearcă aceste pierderi după altele, întâmplate 
întrun scurt timp: moartea mamei Sale şi a fratelui Său iubit. 

Rugăm Cerul să întărească pe iubitul nostru Suveran, în ace- 
ste zile de durere. 


Chemarea corpurilor legiuitoare. 


A apărut în «Monitorul Oficial» decretul pentru convocarea Adu- 
nărilor Legiuitoare în sesiune ordinară a anului 1905—1906, pen- 
tru ziua de 15 Noemvrie a. c. 


Calea ferată Ploești-Vălenii-de-Munte. 


Terasamentul liniei ferate Ploeşti-Vălenii-de-Munte, a cărei lun- 
gime este de 33 kilometri, este aproape sfârşit. 

Până acum s'au așezat şinele pe o distanţă de 11 kilometri 
dela Ploeșşti. 

Zidăria marelui pod peste Teleajen, la Blejoiu, a fost termi- 
nată și în curând se va aşeză partea metalică, construită în 
șantierul din T.-Severin. 

De asemenea se lucrează la construcţia gărilor de pe linie. 

Intreaga linie va fi gata în Septemvrie 1906. 


Inaugurarea bustului lui Mihail Cornea. 


Duminecă 6 Noemvrie trecut s'a desvelit la palatul Justiţiei 
din Bucureşti, bustul lui Mihail Cornea, unul dintre cei mai buni 
avocaţi, — încetat din viaţă acum câţiva ani. 

Bustul, lucrat în marmoră albă, sa aşezat în sala mare de 
jos a palatului Justiţiei, pe o coloană de marmoră roșie. Plata 
lui s'a făcut prin subscripţie publică. 

Au rostit cuvântări d-nii avocaţi D. Antonescu, C. Arion şi 
Delavrancea. 


Dări judeţene pentru calea ferată Tulcea-Constanţa. 


Consiliul judeţean de Tulcea a fost autorizat de Ministerul de 
Interne să voteze zecimile necesare pentru construirea unei linii 
ferate între Tulcea și Constanţa. 


Măsuri oontra cumpărătorilor de vite în neregulă. 


Direcţia generală sanitară a decis de a se lua măsuri severe, 
în contra comercianților cari cumpără vite, fără a ţineă seamă 


> 

de legea poliţiei veterinare, care prevede că niciodată să nu se 
tacă cumpărări de acest soiu fără certificate sanitare și bilete 
de proprietate. 

Concurs cu premii pentru jucării de copii. 


Comisariatul general al expoziţiei din 1906 deschide un con- 
curs pentru jucăriile de copii. k 

Se înființează trei premii: de 500 lei, de 250 lei și de 100 lei, 
pentru jucăriile de orice soiu, fie ele instructive sau numai dis- 
tractive şi cu condiţie ca să poată fi lucrate în timpul iernei 
la sate. 

Concursul e deschis cu începere de astăzi şi trimiterea obiec- 
telor se va face pe adresa comisariatului general: Splaiul Ge- 
neral Magheru, 2, București, până la data de 1 Maiu ziua închiderii. 


O circulară privitoare la șezătorile populare. 


Casa şcoalelor a adresat o circulară către revizorii din ţară, 
ca să-i înainteze un tablou de toate șezătorile ce s'au ţinut la 
şcoalele din judeţele respective, în cursul anului şcolar 1904—1905 
însoţite şi de dările de seamă din partea învăţătoarelor și a ma- 
estrelor de lucru dela șşcoale, prin care să arăte modul cum s'au 
ținut şezătorile, cum au fost primite de săteni, precum şi fo- 
loasele lor. 


Condamnarea unul ţăran român din Ungaria pentru o poezie 


Curtea cu juraţi din Budapesta a condamnat pe tânărul ţăran 
român în etate de 18 ani P. Crina Damaschin din Câlnic (com. 
Caraş-Severin) la 7 zile temniţă de stat şi 10 cor. amendă pen- 
tru poezia sa «Tânguirea Românului» apărută în «Poporul Ro- 
mån», în care poezie procurorul a descoperit agitaţie contra 
Maghiarilor. 

Românii din Basarabia cer drepturi M. S. Ţarului. 

Un mare proprietar din Basarabia, sosit în ţară, a declarat 
câ preoţii şi învățătorii din ţinutul Orheiului pregătese o adu- 
nare a populaţiunei rurale moldovene pentru acordarea limbei 
româneşti în şcoalele şi bisericile din Basarabia. E vorba de a 
se trimite delegaţiuni, în frunte cu boierii moldoveni, la Peter- 
sburg, ca să ceară audienţă la Ţarul Nicolae II. 

Cruzimi noi ale bandelor grecești din Macedonia. 


Noi atentate au fost comise de Greci contra Românilor din 
Macedonia. Constantin Ghica, directorul şcoalei româneşti din 
Clisura, a fost asasinat. 

Notabilul Cikmo, directorul şcoalei roinânești din Turia şi pro- 
prietarul ferăstraelor incediate deunăzi, a fost atacat de o bandă 
de 50 Greci, lângă Grebena, și rănit de moarte. 

Un Român care-l însoţeă a fost ucis, 

Pentru durere de măsele, — O litiră de oţet de vin, 9 irunze 
de piersic, o lingură de miere şi sare măruntă cât 
apuci în toate degetele, le fierbi într'o oală curată 
astupate, până rămâne pe jumătate, după ce sa 


răcit puţin te clăteşti bine în gură de mai multe ori. 

Cedarea oprește războiul. 


Doui căruțași se întâlniră unul cu altul într'o strimtoare, 
unde nu eră ușor de a tace loc, de a se da într'o parte. 

— Treci cu căruța din drum! strigă unul. 

— Hei, dar treci tu cu căruța din drum! stigă cellalt. 

— Nu voesce! zise unul. 

— Şi eu n'am trebuință! zise cellalt. 

Şi fiindcă nici unul nu voiă să se lase mai pe jos ince- 
pură a se certă rău, 

— Ascultă, zise în sfârșit cel dintâiu, acum te întreb 
pentru ultima oară: Vrei să treci cu căruța din drum 
sau nu? Nu o faci, atunci am să fac cu tine, cum am 
făcut astăzi dejă cu unul. 

Aceasta se părù celuilalt o amenințare ce lăsă de gândit. 

— Acum, zise el, ajutămi foarte puţin să împing trăsura 
ta de o parte, altfel nam loc să trec cu trăsura mea. 

Acest lucru îl găsi cu cale cel dintâiu și în puține mi- 
nute fù înlăturată pricina certei. 


* 
* * 


Mai nainte de a se despărţi prinse curaj acela care tră- 
sese din drum și zise către cellal: 
— Ascultă, tu m'ai amenințat că ai fi voit să-mi faci, 
cum ai făcut dejă unuia; spune-mi dar, ce ai tăcut cu acela? 
— Da, gândeștete, zise cellalt, ticălosul nu voia să treacă 
cu trăsura din cale, atunci am trecut eu cu trăsura: 
A. Vântul. 


i oa 
\ 


Glumä. 
+ 
— Beţivescu e cunoscut în toată mahalaua ca unul pe care 
nu-l întrece nimeni când e vorba de tras la măseă. El cunoştea 
specialitatea fiecărei cârciumi: colo în colţ, e ţuica mai bună, din- 
colo e vinul alb mai bun, dincoace e raclriul mai tare... Cu 
asemenea îndeletniciri însă nu i-a mers bine, căci, deşi încă om 
tânăr, s'a bolnăvit rău şi doftorii nu au nădejde să-l scape. 
Intr'o zi cheamă lângă dânsul pe nevastă-sa și-i spune încet 
la ureche: Te rog dă-mi un pahar de apă. 
— Cum ?... Bei tuapă? 3 
— Ce sà faci, dragă? Inainte de a murì omul trebue să se 
împace cu dușmanii săi. 


wwW.dacoromanica.ro i 


196 ALBINA 


Scrisori către redactie. 


Onor Redacţiei revistei « Albina» 

Eram în şcoala primară când d-l învăţător ne ţină un sfat 
pentru alegerea cărţilor bune de citit. Cea dintâiu care ne-o re- 
comandă mai cu căldură eră Revista «Albina», care apăruse pen- 
tru întâiaşi dată chiar în acel an. 

De atunci am căutat ca în totdeauna să o pot citi şi eu. Din 
împrejurări însă, n'am putut ca în totdeauna să o pot avea la 
indemână. N'am mai putut răbda însă şi acum 2 ani fiind ca 
elev de şcoală şi desvoltându-se în mine şi mai mult gustul de 
citit, a trebuit să alerg şi eu la revista «Albina» şi să-mi fac loc 
între abonaţii ei, spre a o puteă aveă în totdeauna această re- 
vistă a noastră şi să nu o mai cerşese de pe la alţii. Am luat 
hotărîrea ca de acum înainte ori şi unde m'aș află să nu mă 
despărţesc de această scumpă Albină, cu a cărei miere curată 
ne indulcim noi plugarii. Şi ca unul ce doresc să o văd cât mai 
mult răspândită, mai ales în mâna plugarilor, n'am încetat cà 
de câte ori primesc această scumpă revistă să o citese elevilor 
din această şcoală; cari pătrunşi până în adâncul inimei de fo- 
loasele ce trag din urma ei, îşi iau hotărîrea ca după termina- 
rea şcoalei să se aboneze şi ei la această revistă, care e scrisă 
pe înţelesul nostru al ţăranilor plugari. Unii din ei însă în do- 
rinţa de a citi chiar după acum, vă roagă prin mine a-i trece 
în listele abonaților. $ 

Fiindcă câte unul singur nu s'a putut, din cauza lipsei de bani, 
s'au întovărășit câte doi. 

Deci binevoiţi vă rog a înscri ca abonaţi pe următorii elevi: 
1) Burghelea şi Coatu, 2) Balan şi Săcard 3) Vântu Gheorghe 
(singur), 4) Aesinte şi Nedelcu (înscriși de mai înainte), 5) Dimi- 
irie N. Helgiu (singur) 6) Vasile Gh. Profir (singur) pentru cari 
vă rugăm să binevoiţi a ne lăsă costul abonamentului cu 4 lei; 
deci pentru 6 (şease) abonamente vă voiu trimite 24 lei care 
bani voiu căută a vi-i trimite cât de curând. Deci odată cu No. 
2 al revistei veţi binevoi a trimite şi No. 1 la următorii abonaţi: 
1) Burghelea şi Coatu, 2) Balan şi Săcară, 3) Vântul Gh. şi 4) 


Vasile Profir. 
Vasile Gh. Profir. 
Absolvent al şcoalei agricola «Agarici» (Vaslui). 


O pisică ... de vânătoare. 


— De obiceiu, dintre animalele de casă numai câinii se învaţă 
la vânătoare. Un Englez, care se vede că nu preă aveă mult de 
lucru, dar eră bun vânător, s'a apucat într'o zi să înveţe o pi- 
sică la acest meşteşug.... S'a necăjit mult; dar acum zice cae 
mulţumit, căci pisica merge prea bine cu ella câmp, când îi flueră, 
vine lângă el, apoi aleargă înainte şi câte odată gonește singură 
prepeliţa ca şi cel mai bun prepelicar. 

Elevii meritoşi ai şcoalei primare -General Berindei» din com. Beuca 
(Teleorman), fiind recompensați cu diferite premii din partea câtorva 
persoane, cari hrănesc frumoase sentimente pentru binele poporului ; 
d-l Nicu Potlogeanu, învățător, exprimă în numele şcoalei şi al săteni- 
lor, cele mai vii şi respectuoase mulţumiri următorilor binevoitori : 

1) D-nei Maria General Berindei, proprietara moşiei locale, pentru 
premii în valoare de 100 lei; 2) d-lui Ion D. Berindei, proprietar în com. 
Dobroteşti (Teleorman), pentru premii în valoare de 80 lei; 3) d-lui 
Constantin Georgescu, arendaş local, pentru 50 lei dăruiţi premianţilor, 
cum şi pentru d medalii «Alexandri». 


uh 4 
Invăţătorii : d-na Olimpia Pionescu și d-l Miron Roşca din cătuna 
Furceni, jud. Tecuci, aduc mari mulţumiri, preotului paroh Teodor Pa- 
naitescu pentru interesul și dragostea ce depune pentru şcoală Sf.-sa 
a muncit cu mult zel. venind reguiat în orele de canto, organizând un 
prea frumos cor, și executând leturghia pe două voci. 


Bibliografii. 
A apărut: 
Almanahul Național al României. 
Pe Anul 1906 
Spre convingere să se vază tabla de materie. 


Chestiuni mai principale ce conţine sunt: Organizarea ţării. Acte 
necesare la naştere, căsătorie, moarte, etc Date şi formule folositoare. 
Arhitectura rurală. 

Agricultura română şi nevoile ei. 

Chestiuni noui, Automobile. Radiografia. Telegrafia fără fir. Sub ma- 
vine. Meteori, etc. 

Ghidul ofițerilor de rezervă. 

lâsboiul Ruso-Juponez, descriere complectă cu hărţi şi ilustraţii. 

Intâmplările anului şi multe alte chestiuni folositoare. 


Se vinde numai cu lei 1,80. 


Pentru provincie se expediază imediat după primirea costului la 
Redacţia din Bucureşti, Str. Ştirbei-Vodă 129. 

Licitaţiuni 


La 23 Noemvrie 1905 orele 10 a. m., se va ţine licitaţie la Eforie, pen- 
tru aproximativ 240.000 kgr. lemne de foc întregi, spre a se distribui 
la săraci. 

Lemnele vor fi predate în curtea Spitalului Colțea. 

+ 


+ + E 

In ziua de 8 Decemvrie 1905, ora 10:, a. m., se va ţine licitație cu 
oferte închise pentru arendarea moşiilor mai jos notate pe un period 
de 1U şi 12 ani, cu începere dela 23 Aprilie 1906 și anume: 

«Judeţul Muşeei:.—Muntele Clăbucetu, com. Nucşoara, garanţie pro- 
vizorie lei 450. - 

«Judeţul Gorj».—Muntele Tigrele, comuna Novaci, garanție prov. lei 250. 

«Județul Argeş».—Muntele Çlăbucetu Buşteni. com. Sălătrucu, garan- 
ție provizorie lei 200. 

Supra oferte nu se primesc. 

Condiţiunile speciale, precum şi orice informaţiuni se pot lua la Ser- 
viciul Bunurilor Eforiei, în zilele și orele de lucru. 
opri AE se va ţine conform art. 72—83 din legea comptabilităţei pu- 

ice. 

„STEAUA“ 


Societatea «Steaua» ar? de scop a luorà pentru 
| întinderea învăţăturii în popor, prin tipărirea si 
A răspândirea de scrieri şi publicaţii morale, pa- 

-A triotice şi de folos practic, şi pentru împiedeca- 

V 


à rea, prin toate mijloacele legiuite, a răspândirii 
N de scrieri şi publicaţii imorale, sau cu tendinţe 


contrarii statului şi ideii naţionale române. 
Cotizaţia este de cel puţin do: lei pe an, iar pentru învăţători 
preoţi rurali şi săteni, de cel puţin un leu pe an. Fie-care meim- 
bru este îndatorat ca, în cel d'intâiu an după primirea sa, să facă 
a se primi în Societate cel puţin alţi doi membri noi. 
Cererile de înscriere, însoţite de cotizaţia pe un an, se pot a- 
dresă d-lui Spiru C. Haret, strada Verde, Bucureşti. 


Comitetul: Preşedinte, lonan Kalinderu, Președintele Academie: Ro- 
mâne.— Vice-preşedinte, Sava Şomănescu, mare proprietar, fost senator.— 
Administrator şi casier, Spiru C. Haret, fost Ministru, profesor unv 
versitar. — Secretar, Coust. Banu, profesor secundar, fost inspector şev- 
lar. — Membrii: Petre Girboviceanu, fost Administrator al Casei Sf, 
Biserici Autocerule Ortodoze Române, profesor la Seminarul Central 
şt director al Șe. Normale a Societății pentru învățătura poporului 
român; |. Dimitrescu Procopie, fost senator, fost Primar al Capitalei; M. 
Vladescu, Ministru, profesor universitar; Crista S. Negoescu, admini- 
strutor al Casei Şcoalelor, profesor secundar; Dim. Cecropid, înstituto;.— ` 
Cenzori, Const. Alimăneșteanu, înginer de mine; Preotul econom Const. 
lonestu, profesor secundar: Const. Alexandrescu, înatitutor. 


Membri înscrişi şi cotizaţiuni plătite (urmare). 


Ilie Rădoiu (jud. Ialomiţa), 1 leu; Aureliu Ianculescu (jud. Ialomița), 
1 leu; D-tru Popovici (jud. Ialomița), 1 leu; Alexandrina Leon (jud Ia- 
lomiţa), 1 leu; Ioan Popescu Alexeni (jud. Ialomița), 1 leu ; Gh. Popescu 
(Galaţi), 1 leu; Leonida Gh. Leon (Bucureşti), 1 leu : Marin Udrescu (jud. 
Ialomiţa), 1 leu; Alexandru Ionescu (jud. Ialomiţa), 1 leu; Pr. I. Pana- 
itescu (jud. Ialomiţa), 1 leu; d-ra Maria Panaitescu (jud. Ialomiţa), 1 leu; 
Ștefan Hristodoresu jud. Ialomiţa), 1 leu; George Ulescu (jud. lalo- 
miţa), 1 leu; C. Constantinescu (jud. Ialomiţa), 1 leu; D. Panaitescu (jud. 
Ialomiţa), 1 leu; Hristea I. Zamfirescu (jud. Ialomiţa), 1leu; Ene Nicu- 
lescu (jud. Ialomiţa). 1 leu; Maria T lonescu (jud. Ialomiţa), 1 leu; D. 
Panaitescu, elev jud. Ialomiţa), 1 leu ; D. Marinescu (jud. Ialomiţa), t 
leu; Atanasie Popescu (jud. Ialomiţa), 1 leu; Alex. Dinulescu (jud. Ia- 
lomiţa), 1 leu; Pr. Gh. Mihail (jud. Ialomiţa), 1 leu; Ioan Nicolescu 
(jud. Ialomiţa), 1 leu; Bănică Ionescu (jud. Ialomiţa), 1 leu; d-ra Safta 
G. Mihăilescu (jud Ialomița), 1 leu; d-ra lordana Mihăilescu (jud. Ialo- 
miţa), 1 leu; Emanuel Iliescu (jud. Ialomiţa). 1 leu; Ghiţă Rădulescu 
(jud. Ialomiţa), 1 leu; Vasile Alexandru (jud. Ialomiţa), 1 leu; N. Davi- 
descu (jud. Ialomiţa), 1 leu; Dobre Petrescu (jud. Ialomiţa), t leu; Radu . 
Tănase (jud. Ialomiţa), 1 leu; Pr. I Apostoleanu (Vălenii de munte), 2 
lei; d-ra Eleonora Apostoleanu (Vălenii de munte), 2 lei ; Victor N. Popp 
(Craiova) 10 lei; Mitru Ioan, profesor (Iaşi), 3 lei; Cujbă P., profesor 
(laşi), 2 lei ; Teodoreanu V., profesor (Iaşi), 3 lei; Berescu Th., profesor 
(laşi), 2 lei; Pompilian E. (laşi), 2 lei; C-tin N.-lonescu (laşi), 2 lei; G. 
Apostolay (laşi), 2 lei; Albert Chirilă (laşi), 2 lei; I. Ghibănescu (laşi). 
2 lei; V. Agapi (laşi), 2 lei. 

Numărul membrilor înscrişi cu începerea anului 1905 şi până în pre- 
zent este de 1.320; iar veniturile societăţii, totîn acest timp, sunt de 
9.400 lei şi 30 de bani. 


(Va urmă în numărul viitor). 
n 

